Ngə́ mod a soe ǹgál, miníngá te a kódó ǎ ngáwóge ai mod m̀fə́, Yə mod tě á ngə́lə́ á bələ́ ngul yǎ ádūgan ábə miníngá tě? Ngǎ sí te ě man yǎ ndáman? Ńdɔ̄ hḿ wa yǎ ó ngābɔ ebamba ai abuí bod, wakad áyá wadúgan ábə ma ! Ǹtondôbə énye a kɔ́bɔ. 2Tyé mís, ó bə̄bə́ á məyɔ̌ŋ yā miǹkǒl, á vé ó ngābɔ təge bómbo ai bɔ́ ? Á mgbág míńdzɔ́ŋ, ǒ kadəgə tɔbɔ o yanga bɔ́ anə́ mān Árāba á ńkōd ńnam. O ngábɔli ǹnam ai ebamba dzóe ai bəbə̂ bə́ mam. 3Asú tē mvəŋ é ngátə́bə, mvəŋ mvúa təgě fə nɔ́ŋ. Hədá hə o bələ́ ású miníngá ebamba, təge wóg ósɔ̄n. 4A tádigi étɔ̄á dzī, ngǎ walóe ma nâ: "Ǎ tārá, wǎ ó nə̄ mvóé yǎ ámɔ̄ngɔ́ dáma ! 5Yə a yi bɔ ai ózīlá á ńnə̄m kɔ́m ésə, yə a yi laŋan hə a wógo olún kɔ́m ésə ?" Wakɔ́bɔ nálā, o bɔ̌ bəbə̂ bə́ mam ai ńló álɛ̌d ó nə̄ ai wá. Ísraɛ̂l, ǹku nyə́bə́ ai Yúda m̀bé 6Ǹtondôbə a ngádzó ai ma ábǒg ńkúkúmá Yosias nâ: Yə wayén é dzam ǹkángā Ísraɛ̂l ó ngábɔ ? A bɛ́dē á ńkǒl ósə, a tə́bəgə á nyūmán elé ésə̄ á sí, a bɔɔ ebamba. 7Mə dzóó ma nâ: "Nyie anə́ ā man yǎ bɔ é mam mə́sə̄ má, a yi dúgan ábə ma". Á kə̄ kwī, ńdɔ a ndzí kig dúgan. M̀vomvól mānyāŋ wōē Yúda, ó yénə tē fə̄ é mam mə́sə̄ má. 8A ngáyén fə̄ nâ mə ngásoe ǹkángā Ísraɛ̂l ású ényiŋ ébamba dzíé, ńdɔ̄ fə mə ngávə́ nyē kálara enyab etás. Á kə̄ kwī, m̀vomvól mānyāŋ wóé Yúda wá ndzí kig kɔ̌n wɔ̄ŋ, ńdɔ̄ fə nyé a ngátə́bə̄ nâ a bɔ ebamba. 9Ńdɔ̄ a ngábɔli ǹnam ai enyiŋ ébamba dzíé, təge wóg ósɔ̄n; a bɔ ebamba ai akɔ́g ai elé. 10Ai e mam mə́sə̄ má, ǹkángā mānyāŋ wōē Yúda, wá ndzí kig dúgan ábə ma ai ǹnə́m wóé ósə, hə ai mədugan móé.